Opetus- ja kulttuuriministeriö

Lausuntopyyntö OKM/77/040/2011 22.5.2012

Omnian dnr OMN/129/12.00.00/2012

Espoon seudun koulutuskuntayhtymässä ruotsin kielen opetus tapahtuu pääasiassa Omnian ammattiopistossa, jossa opetus toteutetaan ammatillisena peruskoulutuksena. Aikuisopistossa annetaan jonkin verran ruotsin opetusta valmistavana koulutuksena. Siksi lausunto koskee lähinnä ehdotuksia ammatillisen peruskoulutuksen osalta.

**Toimenpide-ehdotus 5**

Ammattitaitoa täydentävien tutkinnon osien opetus laajennettuna työssäoppimisena monipuolistaa myös ruotsin oppimista. Laajennetun työssäoppimisen kokemuksia on levitettävä samoin kuin muitakin aiemmista kokeiluista saatuja tuloksia.

**Toimenpide-ehdotus 9**

Ammatillisella toisella asteella opetussuunnitelmat on uudistettu v. 2008 – 2010. Vaikka tavoitteena oli yhteinen rakenne eri aloilla ja tutkinnon osan kahteen tavoitteeseen on sisällytetty alakohtaisuutta, on uudistetuissa perusteissa kuitenkin tutkintokohtaisia eroja. Kaikille aloille ei ole tavoitteisiin merkitty alakohtaistuksia. Miten on perusteltu, että sähkö- ja automaatiotekniikkaan on lisätty enemmän tavoitteita kuin muihin tutkintoihin sähköpiirustusten osalta. Nämä pitäisi olla ammatillisissa tutkinnon osissa. Eurooppalaiseen viitekehykseen nähden näyttäisi siltä, että sähkö- ja automaatioalan perustutkinnon ruotsin opetus on vaativampaa kuin muissa tutkinnoissa.

**Toimenpide-ehdotus 10**

Myös opetusmateriaalien tuottajia on kannustettava tuottamaan suoraan tutkinnon perusteisiin liittyvää uutta materiaalia.

**Toimenpide-ehdotus 15**

Kieltenopettajille järjestettävässä koulutuksessa pitäisi painottaa toiminnallisuutta, kriteeriperusteista arviointia sekä sosiaalisen median hyödyntämistä opetuksessa. Myös kielisalkun käyttöön tarvitaan koulutusta.

**Toimenpide-ehdotus 18**

Ammatillisessa peruskoulutuksessa on paljon maahanmuuttajia, jolloin olisi hyvä, jos tutkinnon perusteisiin olisi laadittu perusteet ja kriteerit ruotsin alkeisiin, jolloin alkeet voisivat johtaa esim. vähintään tyydyttävän arvosanan saavuttamiseen ammattitaitoa täydentäviin tutkinnon osiin.

Leena Nummelin

Opetussuunnitelmakoordinaattori

Leena.nummelin@omnia.fi